Popparinn á hótelinu

“Eftir ferðalög um landið þvert og endilangt í mörg ár hefur maður vissulega ákveðnar hugmyndir um hvernig gott hótel á að vera. Það þarf umfram allt annað að vera vistlegt og þar þarftu að skynja að þú sért velkominn, svo þér líði sem best. Þetta er ekki flókin speki, en engu að síður mjög mikilvæg,” segir Arngrímur Fannar Haraldsson, nýráðinn sölustjóri Icelandair-hótelanna hér innanlands.

Átta hótel með sínum svip

Arngrímur er ef til vill best þekkturþekktastur sem einn fjórmenninganna í hljómsveitinni Skítamóral, sem notið hefur mikilla vinsælda undanfarin ár. Sveitin sendi nýlega frá sér plötuna Má ég sjá, sem nú selst eins og heitar lummur – og lagið Hún heyrist oft á öldum ljósvakans. ”Við erum að fylgja plötunni eftir þessa dagana. Spilum á tveimur til þremur böllum í hverjum mánuði, heimsækjum félagsmiðstöðvar og áritum plötuna í verslunum. Að sönnu er margt áþekkt með því að vera í hljómsveit og starfa í ferðaþjónustunni. Í báðum störfunum þarf maður að skynja hvernig straumarnir liggja og hvað fólkið vill. Við hjá Icelandair-hótelunum leggjum okkur einmitt fram um slíkt og höfum tök á því, þar sem hvert okkar hótela er með sínum svip og áherslum.”

Icelandair-hótelin eru átta talsins. Nordica hótelið við Suðurlandsbraut er sérstaklega hannað til að þjóna hvers konar ráðstefnuhaldi, enda fer sá markaður sífellt stækkandi. Meira er lagt í ráðstefnur og fundir innlendra fyrirtækja og félaga – og sömuleiðis færist í vöxt að hér séu haldnar fjölþjóðlegar ráðstefnur lækna og fleiri slíkra stétta.

Umgjörðin er rómuð

“Öll þjónusta og umgjörð á Nordica er rómuð og sá tæknibúnaður sem við höfum er ávísun á að ráðstefnan takist vel. Kröfurnar fara sífellt vaxandi og við leggjum okkur fram um að mæta þeim. Nýlega var farið að bjóða upp á lifandi tónlist á barnum um helgar og milli 17 og 19 er “happy hour” sem leggst ákaflega vel í gesti hótelsins, sem og aðra, enda eru allir velkomnir. Í hádeginu á sunnudögum sameinast svo fjölskyldan í “brunch” sem er nýjung sem hitt hefur í mark. VOX, veitingastaðurinn á Nordica, þar sem Hákon Már Örvarsson er yfirkokkur, þykir einn sá besti á Norðurlöndunum,” segir Arngrímur Fannar.

Áherslur Hótels Loftleiða, sem verður fjörutíu ára á næsta ári, miðast sem jafnan fyrr við að vera gott hótel fyrir erlenda ferðamenn sem koma hingað til lands og hafa hér skemmri eða lengri viðdvöl. Hin sex Icelandair- hótelin eru á landsbyggðinni; þauð eru Flughótelið í Keflavík, Hótel Hamar við Borgarnes, Hótel Flúðir, Hótel Rangá, skammt frá Hvolsvelli, Hótel Klaustur á Kirkjubæjarklaustri og Hótel Hérað á Egilsstöðum.

“Hótel Rangá er eitt fárra fjögurra stjörnu hótela úti á landsbyggðinni og hefur fengið mikla athygli og aðsókn sem rómantískt sveitahótel. Hótel Hamar er skammt frá golfvellinum í Borgarnesi og tekur sérstaklega mið af þörfum golfara og Hótel Hérað er sömuleiðis mjög fjölsótt, meðal annars vegna stórframkvæmda eystra. Þá færist stöðugt í vöxt að hvers konar fundnir á vegum fyrirtækja séu haldnir úti á landi. Það skapar sannan fundafrið og fólk nær fullri einbeitingu í því verkefni sem þarf að leysa.”

Ísland og Björk

Arngrímur Fannar Haraldsson hefur starfað hjá Icelandair- hótelunum síðustu árin samhliðfara háskólanámi; var fyrst í gestamóttökunni á Nordica og síðan í sölu á ráðstefnusölum hótelsins og segir það vera góðan bakgrunn fyrir starf sölustjóra innanlands, sem hann tók við nýverið. “Ég hef alltaf haft mikinn áhuga á ferðamálum og var staðráðinn í að starfa á þessum vettvangi. Í ferðamálafræðinámi mínu í Háskóla Íslands lagði ég áherslu á markaðsfræði en ég valdi viðskiptafræði sem aukagrein. BS- verkefnið mitt snýst um aðdáendur Bjarkar Guðmundsdóttur og tengsl þeirra við Ísland. Þar næ ég að blanda saman áhuga mínum á poppmenningu og ferðaþjónustu.”